Klāra Hjūza
Klāra Hjūza (angļu: Clara Hughes; dzimusi 1972. gada 27. septembrī) ir kanādiešu sportiste — šosejas riteņbraucēja un ātrslidotāja. Viņa ir viena no nedaudzajiem sportistiem, kas izcīnījuši medaļu gan vasaras, gan ziemas olimpiskajās spēlēs. 1996. gada vasaras olimpiskajās spēlēs izcīnīja bronzas medaļu grupas braucienā un individuālajā braucienā. Piedalījusies arī 2000. un 2012. gada vasaras olimpiskajās spēlēs. Tāpat šosejas riteņbraukšanā izcīnījusi sudraba medaļu 1995. gada Pasaules čempionāta individuālajā braucienā. Tāpat ir piedalījusies vairākās ziemas olimpiskajās spēlēs ātrslidošanas sacensībās. 2002. gadā viņa izcīnīja bronzas medaļu 5000 m distancē. 2006. gadā kanādiete kļuva par čempioni 5000 m distancē un izcīnīja sudrabu komandas stafetē. 2010. gadā K. Hjūza bija Kanādas karognesēja atklāšanas ceremonijā un bronzas medaļas ieguvēja 5000 m distancē.